ΓΡΑΠΤΗ ΕΡΩΤΗΣΗ E-0117/98 υποβολή: Thomas Megahy (PSE) προς την Επιτροπή (30 Iανουαρίου 1998)

Θέμα: Εμμονή στη χρησιμοποίηση του αυτοκρατορικού συστήματος μέτρων και σταθμών στο Ηνωμένο Βασίλειο

Μια πρόσφατη έρευνα που πραγματοποίησε η Βρετανική Ένωση Μέτρων και Σταθμών απέδειξε ότι το 74% του βρετανικού λαού εξακολουθεί να προτιμά τις αυτοκρατορικές ποσότητες. Μόνο το 19% θεωρεί ότι το μετρικό σύστημα είναι «πιο βολικό για καθημερινή χρήση». Ακόμη και ανάμεσα στα άτομα ηλικίας κάτω των 24 ετών, των οποίων ολόκληρη η εκπαίδευση είχε ως βάση το μετρικό σύστημα, το ήμισυ και πλέον χρησιμοποιεί συνήθως στην καθημερινή του ζωή το αυτοκρατορικό σύστημα. Μόνο το 7% του πληθυσμού τάσσεται υπέρ της αποκλειστικής χρήσης του μετρικού συστήματος ποσοτήτων στις συσκευασίες των προϊόντων.

Σύμφωνα με την Επιτροπή, είναι δίκαιο να επιβληθεί η εφαρμογή μιας πολιτικής που δεν υποστηρίζεται από το λαό; Δεν θα συμφωνήσει ότι το να επιτραπεί στους παραγωγούς και στους αποκλειστικούς αντιπροσώπους των προϊόντων να αναγράφουν στη συσκευασία τις ποσότητες βάσει του αυτοκρατορικού συστήματος, ενώ ταυτόχρονα θα τις προσδιορίζουν και με το μετρικό σύστημα που υποχρεωτικά θα πρέπει να αναφέρεται, δεν αποτελεί ούτε διάκριση εις βάρος των εισαγωγέων, ούτε πρόσθετες δαπάνες για τις επιχειρήσεις που δεν το κρίνουν απαραίτητο, αλλά ούτε και απειλή για τη συνοχή της εσωτερικής αγοράς; Εάν το πιστεύει - και σε περίπτωση που η βρετανική κυβέρνηση το ζητήση - είναι διατεθειμένη η Επιτροπή να ξεκινήσει διαπραγματεύσεις για να επιτρέψει την υποβολή τροπολογιών στην οδηγία που, με τα σημερινά δεδομένα, θα υποχρεώσει το βρετανικό λαό να εγκαταλείψει ένα σύστημα με το οποίο είναι τόσο εξοικειωμένος ώστε να προστατεύεται η θέση του ως καταναλωτού, και την κατάργηση του οποίου, ένα μεγάλο μέρος της κοινής γνώμης, θεωρεί ως ένα άχρηστο, γραφειοκρατικό μέτρο που δείχνει κραυγαλέα περιφρόνηση των εθνικών παραδόσεων;

Απάντηση του κυρίου Bangemann εξ ονόματος της Επιτροπής (5 Μαρτίου 1998)

Το διεθνές σύστημα μονάδων (SI) είναι το μοναδικό παγκοσμίως αναγνωρισμένο σύστημα μετρήσεων. Το σύστημα αυτό αναπτύχθηκε για τις ανάγκες της βιομηχανίας, του εμπορίου και των καταναλωτών, έτσι ώστε να υπάρχει μεγαλύτερη διαφάνεια στην πληροφόρηση και να μειωθούν οι δαπάνες εξαιτίας της χρησιμοποίησης πολλών συστημάτων.

Επί εικοσιπέντε έτη και πλέον, και με την πλήρη υποστήριξη του Ηνωμένου Βασιλείου, λαμβάνονται σε κοινοτικό επίπεδο μέτρα για τη σταδιακή κατάργηση μονάδων του βρετανικού συστημάτων μονάδων. Πράγματι, ήδη από το 1965, προτού προσχωρήσει στην Κοινότητα, το Ηνωμένο Βασίλειο είχε εκφράσει την υποστήριξή του για την έγκριση του διεθνούς συστήματος μονάδων. Η μακρά αυτή μεταβατική περίοδος, που διαρκεί ακόμα, δείχνει την ευαισθησία και κατανόηση με την οποία προχωρεί ο χειρισμός του θέματος στο πλαίσιο της κοινοτικής νομοθεσίας. Επιπλέον, εισήχθησαν ειδικά κριτήρια αποκλειστικώς για το Ηνωμένο Βασίλειο και την Ιρλανδία, με τα οποία καθίστανται δυνατές ορισμένες εφαρμογές όπως η πώληση μπίρας με μονάδα χωρητικότητας την πίντα και η αναγραφή ταχυτήτων και αποστάσεων επί των πινακίδων οδικής σηματοδότησης, οπότε δεν θα χρειαστεί να γίνει καμία μεταβολή πριν το αποφασίσουν τα ίδια τα εν λόγω κράτη μέλη.

Στην οδηγία 89/617/ΕΟΚ, της 27ης Νοεμβρίου 1989, τροποποιητική της οδηγίας 80/181/ΕΟΚ περί προσεγγίσεως των νομοθεσιών των κρατών μελών των αναφερομένων στις μονάδες μετρήσεων ((ΕΕ L 357 της 7.12.1989 )), προβλεπόταν μια ακόμη δεκαετία κατά την οποία θα υπήρχε δυνατότητα να γίνεται χρήση συμπληρωματικών ενδείξεων συνοδευτικών των μονάδων SI, δηλ. μέχρι 31 Δεκεμβρίου 1999. Όταν ετροποποιείτο η οδηγία, αναμενόταν ότι μέχρι το 2000 θα μπορούσε να γίνει δεκτό στην Ευρώπη ένα ενιαίο σύστημα μονάδων μέτρησης. Είχε κριθεί επίσης ότι η χρήση διπλών ενδείξεων για πολύ μεγάλο χρονικό διάστημα θα αποθάρρυνε τη μετάβαση προς ένα ενιαίο σύστημα μονάδων.

Η Επιτροπή θα επανεξετάσει εντούτοις τα ζητήματα που συνδέονται με την επικείμενη λήξη της ως άνω επιπλέον δεκαετίας, στο πλαίσιο της ολοκλήρωσης της εσωτερικής αγοράς και ανάπτυξης του παγκόσμιου εμπορίου.